CELEX: 32018D1927
Language: fi
Date: 2018-12-05 00:00:00
Title: Komission päätös (EU) 2018/1927, annettu 5 päivänä joulukuuta 2018, Euroopan komission kilpailun alalla suorittamaan henkilötietojen käsittelyyn liittyvää tietojen antamista rekisteröidyille ja tiettyjen oikeuksien rajoittamista koskevista yksityiskohtaisista säännöistä

10.12.2018   
               
               
                  FI
               
               
                  Euroopan unionin virallinen lehti
               
               
                  L 313/39
               
            
         KOMISSION PÄÄTÖS (EU) 2018/1927,
         annettu 5 päivänä joulukuuta 2018,
         Euroopan komission kilpailun alalla suorittamaan henkilötietojen käsittelyyn liittyvää tietojen antamista rekisteröidyille ja tiettyjen oikeuksien rajoittamista koskevista yksityiskohtaisista säännöistä
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen ja erityisesti sen 249 artiklan 1 kohdan,
         sekä katsoo seuraavaa:
         
                     (1)
                  
                  
                     Komissio tekee hallinnollisia tutkimuksia valvoakseen kilpailusääntöjen täytäntöönpanoa perussopimuksen ja johdetun oikeuden sekä tätä tarkoitusta varten hyväksyttyjen kansainvälisten sopimusten mukaisesti (1). Tätä varten se käyttää komissiolle unionin säädöksillä annettuja tutkinta- ja täytäntöönpanovaltuuksia (mukaan lukien niihin liittyvien operatiivisten toimien toteuttaminen) kilpailunrajoitusten sekä yrityskeskittymien ja valtiontuen valvonnan aloilla.
                  
               
                     (2)
                  
                  
                     Kilpailun alalla komission tutkimusten ja täytäntöönpanotoimien kohteena ovat yritykset tai jäsenvaltiot, joihin sovelletaan perustamissopimuksen kilpailusääntöjä, eivät luonnolliset henkilöt. Kilpailua koskevien tutkimusten kuluessa käsitellään kuitenkin väistämättä myös Euroopan parlamentin ja neuvoston asetuksen (EU) 2018/1725 (2) 3 artiklan 1 kohdassa tarkoitettuja henkilötietoja asetuksen (EU) 2018/1725 3 artiklan 3 kohdassa tarkoitetulla tavalla. Komission on käsiteltävä näitä henkilötietoja, jotta se voi suorittaa tehtävät, jotka sille on unionin kilpailusääntöjen täytäntöönpanosta vastaavana viranomaisena osoitettu. Kilpailunrajoitusten sekä yrityskeskittymien ja valtiontuen valvonnan alalla tehtävät tutkimukset sekä kilpailusääntöjen täytäntöönpano ovat valvonta-, tarkastus- tai sääntelytehtäviä, jotka liittyvät julkisen vallan käyttöön asetuksen (EU) 2018/1725 25 artiklan 1 kohdan c ja g alakohdassa tarkoitetuissa tapauksissa. Näillä toimilla edistetään ja suojellaan kilpailukykyisiä sisämarkkinoita, millä turvataan unionin ja jäsenvaltioiden merkittäviä taloudellisia tai rahoitusta koskevia etuja.
                  
               
                     (3)
                  
                  
                     Kilpailunrajoitusten sekä yrityskeskittymien ja valtiontuen valvonnan aloilla suoritettavia tutkimus- ja täytäntöönpanotoimiaan varten komissio käsittelee henkilötietoja, joita se on hankkinut tai saanut oikeushenkilöiltä, luonnollisilta henkilöiltä, jäsenvaltioilta ja muilta toimijoilta (kuten kansallisilta kilpailuviranomaisilta, sääntelyelimiltä ja muilta julkisilta elimiltä ja viranomaisilta), kolmansien maiden kilpailuviranomaisilta sekä kansainvälisiltä elimiltä ja järjestöiltä. Sekä omasta aloitteestaan että saatujen tietojen perusteella toteuttamiensa kilpailua koskevien tutkimus- ja täytäntöönpanotoimien kuluessa komissio voi käsitellä myös henkilötietoja, jotka on hankittu tai saatu julkisesti saatavilla olevista lähteistä (esimerkiksi markkinoiden seuranta- tai valvontatoimien yhteydessä), nimettömistä lähteistä (esimerkiksi väärinkäytösten paljastajilta tai ilmiantajilta) tai tunnistetuista lähteistä (esimerkiksi kantelijoilta), joiden henkilöllisyyttä on suojattava.
                  
               
                     (4)
                  
                  
                     Komissio voi puolestaan siirtää henkilötietoja oikeushenkilöille tai luonnollisille henkilöille (esimerkiksi asiakirjoihin tutustumista koskevan menettelyn yhteydessä), kansallisille kilpailuviranomaisille tai muille viranomaisille ja elimille jäsenvaltioiden tai kolmansien maiden viranomaisten tai järjestöjen kanssa tehtävän kahden- tai monenvälisen yhteistyön puitteissa, jos se on tarpeen ja asianmukaista komission toimivallan käyttämiseksi, komission menettelyjen kohteena olevien tahojen puolustautumisoikeuksien turvaamiseksi sekä unionin kilpailusääntöjen tehokkaan ja vaikuttavan soveltamisen varmistamiseksi.
                  
               
                     (5)
                  
                  
                     Asetuksen (EU) 2018/1725 3 artiklan 3 kohdassa tarkoitettu henkilötietojen käsittely, jota tehdään kilpailun alalla toteutettavien tutkimus- ja täytäntöönpanotoimien yhteydessä, saattaa alkaa jo ennen kuin komissio virallisesti aloittaa menettelyn ja jatkua koko tutkimuksen ajan sekä mahdollisesti vielä sen muodollisen päättämisen jälkeenkin esimerkiksi markkinoiden tai vaatimustenmukaisuuden seuranta- tai valvontatoimia varten tai uusien tutkimustoimien tai oikeudellisten menettelyjen aloittamistarpeen arviointia varten.
                  
               
                     (6)
                  
                  
                     Komission käsittelemät henkilötiedot ovat esimerkiksi tunnistetietoja, yhteystietoja, työhön tai ammattiin liittyviä tietoja tai tietoja, jotka liittyvät tutkimuksen tai menettelyn aiheeseen. Henkilötietoja säilytetään suojatussa sähköisessä ympäristössä, jotta voidaan estää luvaton pääsy tietoihin tai niiden siirtäminen henkilöille, joiden ei ole tarpeen saada niitä tietoonsa. Henkilötietoja säilytetään tutkimuksista vastaavassa komission yksikössä tutkimuksen, uusien tutkimustoimien aloittamistarpeen arvioinnin, hallinnollisen menettelyn ja sitä mahdollisesti seuraavan tuomioistuintarkastelun ajan sekä asian käsittelyn lopullista päättymistä seuraavan hallinnollisen säilytysjakson ajan. Säilytysjakson päättyessä asiaa koskevat tiedot, myös henkilötiedot, siirretään komission arkistoon (3).
                  
               
                     (7)
                  
                  
                     Komissio on tehtäviään hoitaessaan velvollinen kunnioittamaan henkilötietojen käsittelyyn liittyviä luonnollisten henkilöiden oikeuksia, jotka tunnustetaan Euroopan unionin perusoikeuskirjan 8 artiklan 1 kohdassa ja perussopimuksen 16 artiklan 1 kohdassa. Samalla komissio on kuitenkin vastuussa myös kilpailusääntöjen täytäntöönpanosta, mikä edellyttää, että komissio suorittaa tutkimuksensa ajoissa noudattaen luottamuksellisuutta ja salassapitovelvollisuutta koskevia sääntöjä (4), tutkimuksen kohteena olevien tahojen oikeutta puolustukseen (5) sekä henkilöllisyytensä suojaamista tarvitsevien henkilöiden oikeuksia.
                  
               
                     (8)
                  
                  
                     Tietyissä olosuhteissa on tarpeen sovittaa yhteen asetuksen (EU) 2018/1725 mukaiset rekisteröityjen oikeudet sekä tutkimus- ja täytäntöönpanotoimien edellytykset ja muiden rekisteröityjen perusoikeuksien ja -vapauksien täysimääräinen kunnioittaminen. Tätä varten asetuksen (EU) 2018/1725 25 artiklassa annetaan komissiolle mahdollisuus rajoittaa kyseisen asetuksen 14–22 artiklan ja 35 artiklan soveltamista sekä 4 artiklan soveltamista siltä osin kuin sen säännökset vastaavat 14–22 artiklassa säädettyjä oikeuksia ja velvollisuuksia.
                  
               
                     (9)
                  
                  
                     Näiden sisäisten sääntöjen olisi katettava kaikki käsittelytoimet, joita komissio suorittaa käyttäessään tutkintavaltuuksiaan joko omasta aloitteestaan tai saatujen tietojen perusteella, sekä täytäntöönpano ja siihen liittyvät operatiiviset toimet kilpailunrajoitusten sekä yrityskeskittymien ja valtiontuen valvonnan aloilla aina, kun rekisteröityjen oikeuksien käyttäminen voi vaarantaa tutkimusten tai täytäntöönpanotoimien suorittamisen. Näitä sääntöjä olisi sovellettava käsittelytoimiin, joita suoritetaan ennen menettelyn virallista aloittamista, tutkimuksen aikana sekä sen muodollisen päättämisen jälkeen, mukaan lukien kansallisten kilpailuviranomaisten, jäsenvaltioiden tai kolmansien maiden viranomaisten ja järjestöjen kanssa tehtävän kahden- tai monenvälisen yhteistyön puitteissa tapahtuva käsittely.
                  
               
                     (10)
                  
                  
                     Asetuksen (EU) 2018/1725 14, 15 ja 16 artiklan noudattamiseksi komission olisi tiedotettava kaikille yksityishenkilöille verkkosivustollaan julkaistavilla tietosuojaselosteilla läpinäkyvästi ja johdonmukaisesti henkilötietojen käsittelyä koskevista toimistaan ja yksityishenkilöiden oikeuksista.
                  
               
                     (11)
                  
                  
                     Asetuksen (EU) 2018/1725 14 artiklan 5 kohdan ja 16 artiklan 5 kohdan soveltamista rajoittamatta komissio voi kyseisen asetuksen 25 artiklan nojalla myös rajoittaa tietojen antamista rekisteröidyille ja rekisteröityjen muiden oikeuksien soveltamista suojatakseen omia kilpailua koskevia tutkimuksiaan ja kilpailusääntöjen täytäntöönpanoa, jäsenvaltioiden kilpailuviranomaisten tutkimuksia ja menettelyjä, tutkimusvälineitä ja -menettelyjä sekä tutkimuksiin liittyvien muiden henkilöiden oikeuksia.
                  
               
                     (12)
                  
                  
                     Tehokkaan yhteistyön ylläpitämiseksi komission voi olla tarpeen rajoittaa rekisteröityjen oikeuksien soveltamista unionin muiden toimielinten, elinten tai laitosten tai jäsenvaltioiden viranomaisten käsittelytoimien suojaamiseksi. Tätä varten komission olisi kuultava näitä yksikköjä, toimielimiä, elimiä, laitoksia ja viranomaisia rajoitusten asettamisen perusteista sekä rajoitusten tarpeellisuudesta ja oikeasuhteisuudesta.
                  
               
                     (13)
                  
                  
                     Komission saattaa olla tarpeen rajoittaa myös tietojen antamista rekisteröidyille ja rekisteröityjen muiden oikeuksien käyttöä, joka liittyy kolmansista maista tai kansainvälisiltä järjestöiltä saatuihin henkilötietoihin, jotta se kykenee tekemään yhteistyötä kyseisten maiden tai järjestöjen kanssa ja näin turvaamaan unionin tärkeän yleisen edun mukaisen tavoitteen. Joissakin tapauksissa rekisteröidyn edut tai perusoikeudet saattavat kuitenkin painaa enemmän kuin kansainvälisen yhteistyön intressit.
                  
               
                     (14)
                  
                  
                     Komissio on sen vuoksi määritellyt asetuksen (EU) 2018/1725 25 artiklan 1 kohdan c, g ja h alakohdassa luetellut perusteet asetuksen 25 artiklassa tarkoitetuiksi rajoitusperusteiksi, joita voi olla tarpeen soveltaa sellaisiin tutkimus- ja täytäntöönpanotoimien puitteissa suoritettaviin komission tietojenkäsittelytoimiin, jotka koskevat kilpailua, mikä sisältää kilpailunrajoitusten sekä yrityskeskittymien ja valtiontuen valvonnan.
                  
               
                     (15)
                  
                  
                     Komission olisi käsiteltävä kaikki rajoitukset läpinäkyvästi ja rekisteröitävä kaikki tapaukset, joissa rajoituksia sovelletaan, vastaavaan rekisteröintijärjestelmään.
                  
               
                     (16)
                  
                  
                     Rekisterinpitäjät voivat asetuksen (EU) 2018/1725 25 artiklan 8 kohdan nojalla lykätä tietojen ilmoittamista rajoituksen soveltamisen syistä tai pidättyä antamasta näitä tietoja rekisteröidylle, jos tietojen antaminen voi jollakin tavoin vaarantaa rajoituksen tarkoituksen. Tämä koskee etenkin asetuksen (EU) 2018/1725 16 ja 35 artiklassa tarkoitettuja oikeuksia koskevia rajoituksia. Jotta voidaan varmistaa, että asetuksen (EU) 2018/1725 16 ja 35 artiklassa tarkoitettuja rekisteröidyn oikeuksia rajoitetaan vain niin kauan kuin rajoituksen syyt ovat voimassa, komission olisi tarkasteltava kantaansa uudelleen säännöllisin väliajoin sekä kyseistä tutkimusta päätettäessä.
                  
               
                     (17)
                  
                  
                     Jos sovelletaan rekisteröityjen muita oikeuksia koskevia rajoituksia, rekisterinpitäjän olisi arvioitava tapauskohtaisesti, vaarantaisiko rajoituksesta ilmoittaminen sen tarkoituksen. Rekisterinpitäjä on yksikkö, joka komission sisällä vastaa kilpailupolitiikasta.
                  
               
                     (18)
                  
                  
                     Komission tietosuojavastaavan olisi tehtävä riippumaton arviointi rajoitusten soveltamisesta, jotta voidaan varmistaa tämän päätöksen noudattaminen.
                  
               
                     (19)
                  
                  
                     Tämä päätös on hyväksytty asetuksen (EU) 2018/1725 25 artiklan soveltamiseksi, ja oikeusvarmuuden takaamiseksi sen olisi tultava voimaan samanaikaisesti kyseisen asetuksen kanssa.
                  
               
                     (20)
                  
                  
                     Euroopan tietosuojavaltuutettua on kuultu,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Kohde ja soveltamisala
            
               1.   Tässä päätöksessä vahvistetaan säännöt, joita komission on noudatettava ilmoittaessaan rekisteröidyille, että heidän tietojaan käsitellään asetuksen (EU) 2018/1725 14, 15 ja 16 artiklan mukaisesti komission kilpailun alalla suorittamien toimien yhteydessä.
               Siinä vahvistetaan myös edellytykset, joiden täyttyessä komissio voi rajoittaa asetuksen (EU) 2018/1725 4, 14–17, 19, 20 ja 35 artiklan soveltamista mainitun asetuksen 25 artiklan mukaisesti.
            
            
               2.   Tätä päätöstä sovelletaan komission suorittamaan henkilötietojen käsittelyyn, joka tehdään sellaista toimintaa varten tai sellaisen toiminnan yhteydessä, jota komissio toteuttaa perussopimuksen 101–109 artiklassa tarkoitettujen tehtäviensä hoitamiseksi.
            
         
         
            2 artikla
            Sovellettavat poikkeukset ja rajoitukset
            
               1.   Komission on asetuksen (EU) 2018/1725 mukaisiin rekisteröityjen oikeuksiin liittyviä tehtäviään hoitaessaan harkittava, sovelletaanko jotakin mainitussa asetuksessa säädetyistä poikkeuksista.
            
            
               2.   Jollei tämän päätöksen 3–7 artiklasta muuta johdu, komissio voi rajoittaa asetuksen (EU) 2018/1725 14–17, 19, 20 ja 35 artiklan soveltamista sekä 4 artiklan 1 kohdan a alakohdassa mainitun läpinäkyvyysperiaatteen soveltamista, siltä osin kuin sen säännökset vastaavat asetuksen (EU) 2018/1725 14–17, 19, 20 ja 35 artiklassa säädettyjä oikeuksia ja velvollisuuksia, jos kyseisten oikeuksien ja velvollisuuksien toteuttaminen vaarantaisi komission tutkimusten ja täytäntöönpanotoimien tarkoituksen, myös tutkimusvälineiden ja -menetelmien paljastumisen vuoksi, tai vaikuttaisi haitallisesti muiden rekisteröityjen oikeuksiin ja vapauksiin.
            
            
               3.   Jollei 3–7 artiklasta muuta johdu, komissio voi rajoittaa tämän artiklan 2 kohdassa tarkoitettuja oikeuksia ja velvollisuuksia siltä osin kuin on kyse henkilötiedoista, jotka on saatu unionin muilta toimielimiltä, elimiltä ja laitoksilta, jäsenvaltioiden tai kolmansien maiden toimivaltaisilta viranomaisilta tai kansainvälisiltä järjestöiltä, seuraavissa tilanteissa:
               
                           a)
                        
                        
                           unionin muut toimielimet, elimet ja laitokset voisivat rajoittaa kyseisten oikeuksien ja velvollisuuksien toteuttamista muiden asetuksen (EU) 2018/1725 25 artiklassa tarkoitettujen säädösten nojalla tai mainitun asetuksen IX luvun tai Euroopan parlamentin ja neuvoston asetuksen (EU) 2016/794 (6) tai neuvoston asetuksen (EU) 2017/1939 (7) mukaisesti;
                        
                     
                           b)
                        
                        
                           jäsenvaltioiden toimivaltaiset viranomaiset voisivat rajoittaa kyseisten oikeuksien ja velvollisuuksien toteuttamista Euroopan parlamentin ja neuvoston asetuksen (EU) 2016/679 (8) 23 artiklassa tarkoitettujen säädösten tai sellaisten kansallisten toimenpiteiden nojalla, joilla Euroopan parlamentin ja neuvoston direktiivin (EU) 2016/680 (9) 13 artiklan 3 kohta, 15 artiklan 3 kohta tai 16 artiklan 3 kohta saatetaan osaksi kansallista lainsäädäntöä;
                        
                     
                           c)
                        
                        
                           kyseisten oikeuksien tai velvollisuuksien toteuttaminen voisi vaarantaa komission yhteistyön kolmansien maiden tai kansainvälisten järjestöjen kanssa kilpailua koskevia tutkimuksia suoritettaessa tai kilpailua koskevien päätösten täytäntöönpanon yhteydessä.
                        
                     Ennen kuin komissio soveltaa rajoituksia ensimmäisen alakohdan a ja b alakohdassa mainituissa tilanteissa, sen on kuultava asianomaisia unionin toimielimiä, elimiä ja laitoksia tai jäsenvaltioiden toimivaltaisia viranomaisia, paitsi jos komissiolle on selvää, että rajoituksen soveltamisesta säädetään jossakin näissä alakohdissa mainituista säädöksistä.
               Ensimmäisen alakohdan c alakohtaa ei sovelleta, jos komission intressi tehdä yhteistyötä kolmansien maiden tai kansainvälisen järjestön kanssa syrjäytyy rekisteröityjen intressien tai perusoikeuksien ja vapauksien vuoksi.
            
            
               4.   Tämän artiklan 1, 2 ja 3 kohdilla ei rajoiteta sellaisten muiden komission päätösten soveltamista, joissa säädetään sisäisistä säännöistä, jotka koskevat tietojen antamista rekisteröidyille sekä eräiden asetuksen (EU) 2018/1725 25 artiklassa ja komission työjärjestyksen 23 artiklassa tarkoitettujen oikeuksien rajoittamista.
            
         
         
            3 artikla
            Tiedon antaminen rekisteröidyille
            
               1.   Komission on julkaistava verkkosivustollaan tietosuojaselosteet, joilla tiedotetaan kaikille rekisteröidyille sen toimista, joihin liittyy rekisteröityjen henkilötietojen käsittelyä.
            
            
               2.   Jos komissio kokonaan tai osittain rajoittaa tiedon antamista rekisteröidyille, joiden tietoja käsitellään kilpailua koskevia tutkimuksia tai kilpailua koskevien päätösten täytäntöönpanoa (sekä näihin liittyviä operatiivisia toimia) varten, sen on kirjattava ja rekisteröitävä rajoituksen syyt 6 artiklan mukaisesti, sanotun kuitenkaan rajoittamatta asetuksen (EU) 2018/1725 14 artiklan 5 kohdan ja 16 artiklan 5 kohdan soveltamista.
            
         
         
            4 artikla
            Rekisteröidyn oikeus saada pääsy tietoihin, oikeus saada tiedot poistetuksi ja oikeus saada käsittely rajoitetuksi
            
               1.   Kun komissio kokonaan tai osittain rajoittaa asetuksen (EU) 2018/1725 17 artiklassa tarkoitettua rekisteröityjen oikeutta päästä tietoihin, 19 artiklassa tarkoitettua oikeutta saada tiedot poistetuksi tai 20 artiklassa tarkoitettua oikeutta rajoittaa tietojen käsittelyä, sen on tietoihin pääsyä, tietojen poistamista tai käsittelyn rajoittamista koskevaan asianomaisen rekisteröidyn pyyntöön antamassaan vastauksessa ilmoitettava sovelletusta rajoituksesta ja sen pääasiallisista syistä sekä mahdollisuudesta tehdä kantelu Euroopan tietosuojavaltuutetulle tai käyttää muita oikeussuojakeinoja Euroopan unionin tuomioistuimessa.
            
            
               2.   Edellä 1 kohdassa tarkoitetun rajoituksen syitä koskevaa ilmoitusta ei edellytetä, jos se vaarantaisi rajoituksen tarkoituksen.
            
            
               3.   Komission on kirjattava ja rekisteröitävä rajoituksen syyt 6 artiklan mukaisesti.
            
            
               4.   Jos oikeutta päästä tietoihin rajoitetaan kokonaan tai osittain, rekisteröidyn on käytettävä oikeuttaan päästä tietoihin Euroopan tietosuojavaltuutetun välityksellä asetuksen (EU) 2018/1725 25 artiklan 6, 7 ja 8 kohdan mukaisesti.
            
         
         
            5 artikla
            Henkilötietojen tietoturvaloukkauksista ilmoittaminen rekisteröidyille
            Jos komissio rajoittaa asetuksen (EU) 2018/1725 35 artiklassa tarkoitettua henkilötietojen tietoturvaloukkauksesta ilmoittamista rekisteröidylle, sen on kirjattava ja rekisteröitävä rajoituksen syyt tämän päätöksen 6 artiklan mukaisesti.
         
         
            6 artikla
            Rajoitusten kirjaaminen ja rekisteröinti
            
               1.   Komission on kirjattava kaikkien tämän päätöksen nojalla sovellettavien rajoitusten syyt sekä arvio rajoituksen tarpeellisuudesta ja oikeasuhteisuudesta.
            
            
               2.   Kirjatuissa tiedoissa on tällöin ilmoitettava, miten oikeuksien käyttäminen vaarantaisi komission tutkimus- tai täytäntöönpanotoimien tarkoituksen tai 2 artiklan 2 tai 3 kohdan nojalla sovellettujen rajoitusten tarkoituksen tai vaikuttaisi haitallisesti muiden rekisteröityjen oikeuksiin ja vapauksiin.
            
            
               3.   Kirjatut tiedot ja tarvittaessa asiakirjat, joista perusteena olevat seikat tai oikeudelliset syyt käyvät ilmi, on rekisteröitävä. Ne on pyynnöstä annettava Euroopan tietosuojavaltuutetun käyttöön.
            
         
         
            7 artikla
            Rajoitusten kesto
            
               1.   Edellä 3, 4 ja 5 artiklassa tarkoitettuja rajoituksia sovelletaan niin kauan kuin niiden perusteet ovat voimassa.
            
            
               2.   Kun 3 tai 5 artiklassa mainitut rajoituksen syyt eivät ole enää voimassa, komission on poistettava rajoitus ja ilmoitettava rajoituksen syyt rekisteröidylle. Komission on samalla ilmoitettava rekisteröidylle mahdollisuudesta tehdä milloin tahansa kantelu Euroopan tietosuojavaltuutetulle tai käyttää muita oikeussuojakeinoja Euroopan unionin tuomioistuimessa.
            
            
               3.   Komission on tarkasteltava 3 ja 5 artiklassa mainittujen rajoitusten soveltamista uudelleen kerran vuodessa sekä tutkimuksen päättämisen yhteydessä.
            
         
         
            8 artikla
            Tietosuojavastaavan toteuttama tarkastelu
            
               1.   Tietosuojavastaavalle on ilman aiheetonta viivytystä ilmoitettava aina, kun rekisteröidyn oikeuksia rajoitetaan tämän päätöksen mukaisesti. Tietosuojavastaavalle on pyynnöstä annettava pääsy kirjattuihin tietoihin sekä kaikkiin asiakirjoihin, jotka sisältävät perusteena olevia tosiseikkoja tai oikeudellisia seikkoja.
            
            
               2.   Tietosuojavastaava voi pyytää rajoituksen uudelleentarkastelua. Tietosuojavastaavalle on ilmoitettava pyydetyn uudelleentarkastelun tuloksista.
            
         
         
            9 artikla
            Voimaantulo
            Tämä päätös tulee voimaan asetuksen (EU) 2018/1725 voimaantulopäivänä.
         
         
            Tehty Brysselissä 5 päivänä joulukuuta 2018.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  Ks. kilpailunrajoitusten osalta erityisesti neuvoston asetus (EY) N:o 1/2003, annettu 16 päivänä joulukuuta 2002, perustamissopimuksen 81 ja 82 artiklassa vahvistettujen kilpailusääntöjen täytäntöönpanosta (EYVL L 1, 4.1.2003, s. 1), yrityskeskittymien valvonnan osalta erityisesti neuvoston asetus (EY) N:o 139/2004, annettu 20 päivänä tammikuuta 2004, yrityskeskittymien valvonnasta (”EY:n sulautuma-asetus”) (EUVL L 24, 29.1.2004, s. 1) ja valtiontuen osalta erityisesti neuvoston asetus (EU) 2015/1589, annettu 13 päivänä heinäkuuta 2015, Euroopan unionin toiminnasta tehdyn sopimuksen 108 artiklan soveltamista koskevista yksityiskohtaisista säännöistä (EUVL L 248, 24.9.2015, s. 9).
         
            (2)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39). Asetuksen (EU) 2018/1725 3 artiklan 3 kohdassa tarkoitettuun käsittelyyn kuuluvat myös tilanteet, joissa komissio vastaanottaa sille vapaaehtoisesti toimitettuja henkilötietoja.
         
            (3)  Tietojen säilyttämisestä komissiossa määrätään yhteisessä säilytysluettelossa. Se on säilytysaikataulun muotoinen sääntelyasiakirja (viimeisin versio on SEC(2012)713), jossa on määritelty komission eri asiakirjatyyppien säilytysajat.
         
            (4)  Ks. erityisesti perussopimuksen 339 artikla sekä asetuksen (EY) N:o 1/2003 28 artikla, EY:n perustamissopimuksen 81 ja 82 artiklan mukaisten komission menettelyjen kulusta 7 päivänä huhtikuuta 2004 annetun komission asetuksen (EY) N:o 773/2004 15 artiklan 4 kohta (EUVL L 123, 27.4.2004, s. 18), asetuksen (EY) N:o 139/2004 17 artikla ja yrityskeskittymien valvonnasta annetun neuvoston asetuksen (EY) N:o 139/2004 täytäntöönpanosta 21 päivänä huhtikuuta 2004 annetun komission asetuksen (EY) N:o 802/2004 18 artikla (EUVL L 133, 30.4.2004, s. 1), asetuksen (EU) 2015/1589 30 ja 31 artiklat sekä valtiontuen ilmoituslomakkeissa olevia luottamuksellisia tietoja koskevat tarvittavat ilmoitukset, jotka ovat liitteenä asetuksessa (EY) N:o 794/2004, sellaisena kuin se on muutettuna.
         
            (5)  Asetuksen (EU) 2018/1725 mukaisten rekisteröityjen oikeuksien täytäntöönpano sekä kyseisen asetuksen mukaisten rekisterinpitäjien velvollisuuksien noudattaminen eivät vaikuta siihen, miten komissio käsittelee kilpailumenettelyn kohteena olevien tahojen oikeutta puolustukseen. Kilpailua koskevan tutkimuksen kuluessa kerätyissä tiedoissa olevan todistusaineiston eheyttä ja aitoutta ei siis voida vaarantaa muuttamalla kilpailun alalla sovellettavien menettelysääntöjen mukaisesti saatuja tai kerättyjä asiakirjoja.
         
            (6)  Euroopan parlamentin ja neuvoston asetus (EU) 2016/794, annettu 11 päivänä toukokuuta 2016, Euroopan unionin lainvalvontayhteistyövirastosta (Europol) sekä neuvoston päätösten 2009/371/YOS, 2009/934/YOS, 2009/935/YOS, 2009/936/YOS ja 2009/968/YOS korvaamisesta ja kumoamisesta (EUVL L 135, 24.5.2016, s. 53).
         
            (7)  Neuvoston asetus (EU) 2017/1939, annettu 12 päivänä lokakuuta 2017, tiiviimmän yhteistyön toteuttamisesta Euroopan syyttäjänviraston (EPPO) perustamisessa (EUVL L 283, 31.10.2017, s. 1).
         
            (8)  Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).
         
            (9)  Euroopan parlamentin ja neuvoston direktiivi (EU) 2016/680, annettu 27 päivänä huhtikuuta 2016, luonnollisten henkilöiden suojelusta toimivaltaisten viranomaisten suorittamassa henkilötietojen käsittelyssä rikosten ennalta estämistä, tutkimista, paljastamista tai rikoksiin liittyviä syytetoimia tai rikosoikeudellisten seuraamusten täytäntöönpanoa varten sekä näiden tietojen vapaasta liikkuvuudesta ja neuvoston puitepäätöksen 2008/977/YOS kumoamisesta (EUVL L 119, 4.5.2016, s. 89).